CELEX: 52013PC0020
Language: ro
Date: 2013-01-28
Title: Propunere de DECIZIE A CONSILIULUI privind transmiterea, în numele Uniunii Europene, a unor cereri de adăugare de noi rubrici în anexa VIII sau IX la Convenția de la Basel privind controlul transporturilor transfrontaliere de deșeuri periculoase și al eliminării acestora

|
			
		
		
		52013PC0020
		
			Propunere de DECIZIE A CONSILIULUI privind transmiterea, în numele Uniunii Europene, a unor cereri de adăugare de noi rubrici în anexa VIII sau IX la Convenția de la Basel privind controlul transporturilor transfrontaliere de deșeuri periculoase și al eliminării acestora /* COM/2013/020 final - 2013/0011 (NLE) */
			
				
		
		
			
			   	EXPUNERE DE MOTIVE
1.           Convenția de la Basel
privind controlul transporturilor transfrontaliere de deșeuri periculoase
și al eliminării acestora, adoptată la 22 martie 1989
(denumită în continuare „Convenția de la Basel”), stabilește o
procedură de control pentru exportul și importul de deșeuri
periculoase între părți. Convenția a intrat în vigoare în 1992
și numără în prezent 175 de părți. Uniunea
Europeană este parte la Convenția de la Basel.
2.           Procedura de modificare a
anexelor la Convenția de la Basel este reglementată de articolele 17
și 18 din convenție. În special, orice amendament propus trebuie
să fie formulat de o parte și comunicat de secretariat tuturor
părților cu cel puțin șase luni înainte de reuniunea în
cadrul căreia amendamentul urmează a fi prezentat spre adoptare. Mai
mult, orice amendament de această natură trebuie adoptat cu ocazia
unei întruniri a conferinței părților și poate deveni
efectiv în termen de șase luni de la data eliberării unei circulare
de notificare de către depozitar.
3.           Cererile privind
adăugarea de noi rubrici în anexa VIII sau IX la Convenția de la
Basel sunt reglementate de procedura convenită în cadrul celei de-a opta
reuniuni a Conferinței părților la Convenția de la Basel în
conformitate cu Decizia VIII/15 „Reexaminări ale procedurii pentru
revizuirea sau adaptarea listelor de deșeuri care sunt prevăzute în
anexele VIII și IX”.
4.           În conformitate cu articolul 58
din Regulamentul (CE) nr. 1013/2006 al Parlamentului European și al
Consiliului din 14 iunie 2006 privind transferurile de deșeuri[1], anexele la prezentul
regulament pot fi modificate în conformitate cu procedura stabilită la
articolul 39 din Directiva 2008/98/CE a Parlamentului European și a
Consiliului[2]
pentru a ține seama de progresul științific și tehnic. În
conformitate cu articolul 58 alineatul (1) din Regulamentul (CE) nr. 1013/2006,
în anexa IIIA, IIIB, IV sau V se adaugă deșeuri, cu titlu provizoriu,
până la luarea unei decizii cu privire la includerea acestora în anexele
relevante la Convenția de la Basel sau la Decizia C(2001)107/final a
Consiliului OCDE referitoare la revizuirea Deciziei C(92)39/final privind
controlul circulației transfrontaliere a deșeurilor destinate
operațiunilor de recuperare.
5.           În urma unui amendament al
anexei IIIA, IIIB, IV sau V la Regulamentul (CE) nr. 1013/2006, este necesar,
pentru a asigura coerența, să se depună, în numele Uniunii
Europene, cererile necesare pentru adăugarea de rubrici corespondente în
anexa VIII sau IX la Convenția de la Basel privind controlul transporturilor
transfrontaliere de deșeuri periculoase și al eliminării
acestora.
6.           În conformitate cu procedura
convenită în cadrul celei de-a opta reuniuni a Conferinței
părților la Convenția de la Basel în temeiul Deciziei VIII/15/CE,
orice amendament propus trebuie formulat de o parte și comunicat de
secretariat tuturor părților cu cel puțin șase luni înainte
de reuniunea la care amendamentul urmează a fi propus spre adoptare. Mai
mult, orice amendament de această natură trebuie adoptat cu ocazia
unei reuniuni a conferinței părților și poate deveni
efectiv în termen de șase luni de la data eliberării unei circulare
de notificare de către depozitar.
2013/0011 (NLE)
Propunere de
DECIZIE A CONSILIULUI
privind transmiterea, în numele Uniunii
Europene, a unor cereri de adăugare de noi rubrici în anexa VIII sau IX la
Convenția de la Basel privind controlul transporturilor transfrontaliere
de deșeuri periculoase și al eliminării acestora
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 191 alineatul (1),
coroborat cu articolul 218 alineatul (9),
având în vedere propunerea Comisiei Europene,
întrucât:
(1)       În calitate de parte la
Convenția de la Basel privind controlul transporturilor transfrontaliere
de deșeuri periculoase și al eliminării acestora, Uniunea
Europeană poate face propuneri de modificare a anexelor la Convenția
de la Basel.
(2)       Cererile privind
adăugarea de noi rubrici în anexa VIII sau IX la Convenția de la
Basel sunt reglementate de procedura convenită cu ocazia celei de-a opta
reuniuni a Conferinței părților la Convenția de la Basel în
conformitate cu Decizia VIII/15 „Reexaminări ale procedurii pentru
revizuirea sau adaptarea listelor de deșeuri care sunt prevăzute în
anexele VIII și IX”.
(3)       În urma unui amendament al
anexei IIIA, IIIB, IV sau V la Regulamentul (CE) nr. 1013/2006 al Parlamentului
European și al Consiliului din 14 iunie 2006 privind transferurile de
deșeuri[3],
este necesar să se asigure coerența cu anexa VIII sau IX la
Convenția de la Basel, prin modificarea în mod corespunzător a
acestora.
(4)       Prin urmare, Uniunea trebuie
să prezinte cererile necesare în ceea ce privește adăugarea
rubricilor respective în anexa IIIA, IIIB, IV sau V la Regulamentul (CE)
nr. 1013/2006, care pot fi incluse în anexa VIII sau IX la Convenția
de la Basel.
(5)       În vederea reuniunii
părților la Convenția de la Basel cu ocazia căreia se va
propune spre adoptare un amendament la anexa VIII sau IX la convenție,
este oportun ca Uniunea să prezinte secretariatului Convenției de la
Basel cererile necesare de adăugare de noi rubrici în aceste anexe cu cel
puțin șase luni înainte de reuniune.
ADOPTĂ PREZENTA DECIZIE:
Articolul 1
În urma unui amendament care adaugă noi
rubrici în anexa IIIA, IIIB, IV sau V la Regulamentul (CE) nr. 1013/2006, care
pot fi incluse în anexa VIII sau IX la Convenția de la Basel privind
controlul transporturilor transfrontaliere de deșeuri periculoase și
al eliminării acestora, Uniunea trebuie să prezinte cererile necesare
în temeiul convenției.
Articolul 2
Comisia comunică aceste cereri
Secretariatului Convenției de la Basel cu cel puțin șase luni
înainte de următoarea reuniune a părților la această
convenție.
Adoptat la Bruxelles,
                                                                       Pentru
Consiliu
                                                                       Președintele
[1]               JO L 190, 12.7.2006, p. 1.
[2]               JO L 312, 22.11.2008, p. 3.
[3]               JO L 190, 12.7.2006, p. 1.